
ОПШТИНА ЦРНА ТРАВА
ИЗБОРНА КОМИСИЈА
Број: 88/2026
Датум: 29.10.2026. године
ЦРНА ТРАВА

З  А  П  И  С  Н  И  К
СА 10. СЕДНИЦЕ ИЗБОРНЕ КОМИСИЈЕ  
ОПШТИНЕ ЦРНА ТРАВА
ОДРЖАНЕ 29.10.2026. ГОДИНЕ

Седница је почела у 13:00 часова у сали дома културе у Црној Трави.

Седницу је отворио председник Изборне комисије општине Црна Трава, Бојан Цекић који је констатовао да су на седници Изборне комисије присутни: Иван Синадиновић, заменик председника Изборне комисије (без права гласа), Предраг Цветковић, члан Изборне комисије, Јована Симовић, члан Изборне комисије, Игор Дојчиновић, члан Изборне комисије, Томислав Петровић, члан Изборне комисије, Светлана Костадиновић, заменик члана Изборне комисије, Раде Величковић, члан Изборне комисије, Душица Петровић, заменик члана Изборне комисије (без права гласа), Зора Костић, члана Изборне комисије у проширеном саставу, Бора Дојчиновић, члан Изборне комисије у проширеном саставу, Перица Миленковић, заменик члана Изборне комисије у проширеном саставу (без права гласа), Србољуб Николић, члан Изборне комисије у проширеном саставу, Игор Радисављевић, члан Изборне комисије у проширеном  саставу, Драган Ђорђевић, члан Изборне комисије у проширеном саставу и Александар Николић, секретар Изборне комисије.

Како је констатовано присуство већине чланова комисије, председавајући је утврдио да постоји кворум за рад и пуноважно одлучивање. Констатовано је да право гласа на седници има укупно 12 чланова, с обзиром на то да су на седници истовремено присутни председник и заменик председника, као и два члана са својим заменицима, при чему заменици немају право гласа у присуству чланова које замењују.

Председавајући је предложио следећи,

Д Н Е В Н И   Р Е Д:

1. Разматрање и доношење збирног извештаја о резултатима гласања на изборима за народне посланике на бирачким местима на територији општине Црна Трава	
2. Разматрање и доношење решења о расподели средстава за покриће трошкова превоза лицима која су вршила превоз изборног материјала поводом избора за народне посланике Народне скупштине одржаним 25.10.2026. године
3. Текућа питања

Предложени дневни ред једногласно је усвојен.

Након тога прешло се на рад по тачкама дневног реда.


1. ТАЧКА

Ову тачку дневног реда образложио је Александар Николић, који је навео да је Законом о избору народних посланика прописано да локална изборна комисија у року од 96 часова од затварања бирачких места доноси за сва бирачка места која се налазе на њеној територији и без одлагања доставља Републичкој изборној комисији збирни извештај о резултатима гласања који садржи број бирача уписаних у бирачки списак, број бирача који је изашао на изборе, број гласачких листића који се налазе у гласачким кутијама, број неважећих гласачких листића, број важећих гласачких листића и број гласова које је добила свака изборна листа. 
Ако је поднето правно средство због неправилности током спровођења гласања на бирачком месту и ако је поднето правно средство против решења којим се констатује да се на бирачком месту не могу утврдити резултати гласања, односно решења којим се поништава гласање на бирачком месту, рок за доношење и достављање збирног извештаја о резултатима гласања рачуна се од дана када су локалној изборној комисији достављене одлуке о свим поднетим правним средствима. С обзиром да није било ниједног приговора нити захтева за поништавање гласања, то су се стекли услови за усвајање овог извештаја, с обзиром да су рокови за подношење правних средстава, који износе 72 часа од затварања бирачких места, истекли. 
У складу са резултатима гласања на свих 12 бирачких места, потребно је усвојити извештај као што је дато у материјалу за седницу, на обрасцу РГ-10/НП/2026, који је прописао РИК. Против збирног извештаја може се изјавити приговор РИК-у у року од 72 часа од објављивања збирног извештаја на сајту РИК-а. Уколико не буде било приговора, након истека овог рока, извештај постаје правноснажан и тада престаје мандат члановима Изборне комисије у проширеном саставу.

Након уводног излагања председавајући је отворио расправу.
	Пошто у расправи нико није учествовао, иста је затворена и прешло се на гласање.

	По извршеном гласању констатовано је да је 12 (дванаест) чланова/заменика чланова гласало ЗА, против није било, уздржаних није било, тако да је Изборна комисија општине Црна Трава, једногласно донела 

· Збирни извештај о резултатима гласања на изборима за народне посланике на бирачким местима на територији општине Црна Трава

2. ТАЧКА
У оквиру ове тачке Александар Николић је навео да је на седници комисије која је одржана пре избора донето решење којом се врши расподела средстава за подмирење трошкова превоза изборног материјала по бирачким местима, као и трошкова превоза повереника бирачких одбора за спровођење гласања ван бирачког места. 
Тада је речено и у решењу прописано да ће се након окончања избора донети посебно решење којим ће се распоређени износи накнаде доделити конкретним лицима, а у зависности од тога ко је те трошкове фактички сносио. На основу евиденције о доласку по изборни материјал пре гласања и враћању материјала после гласања, као и на основу изјава председника бирачких одбора о лицима која су вршила превоз повереника бирачких одбора ради реализације гласања ван бирачког места, потребно је донети решење, као што је дато у материјалу за седницу. Ово стога што се комисији већ обратила Републичка изборна комисија тражећи достављање овог решења. Након што средства буду пренета на посебан подрачун Општинске управе иста ће бити исплаћена лицима наведеним у решењу.

Након уводног излагања председавајући је отворио расправу.
	Пошто у расправи нико није учествовао, иста је затворена и прешло се на гласање.

	По извршеном гласању констатовано је да је 12 (дванаест) чланова/заменика чланова гласало ЗА, против није било, уздржаних није било, тако да је Изборна комисија општине Црна Трава, једногласно донела

· Решење о трошковима превоза изборног материјала за спровођење избора за народне посланике на територији општине Црна Трава.

3. ТАЧКА
У оквиру треће тачке Александар Николић је изјавио да је рок за подношење приговора на Збирни извештај који је донела ова комисија 72 сата од тренутка објављивања на сајту РИК-а, наводећи да ће  исти бити објављен одмах након завршетка седнице.
Након протека рока за подношење приговора и коначношћу одлуке Комисије о збирном извештају аутоматски престаје мандат члановима и заменицима чланова Изборне комисије у проширеном саставу.
Даље упознаје чланове комисије да ће бити одржана још једна седница комисије на којој ће бити одлучено о накнадама за рад чланова комисије, истичући да ће висина накнаде чланова и заменика чланова Изборне комисије у проширеном саставу зависити од тренутка њиховог именовања у комисији, а све у складу са инструкцијом РИК-а за коју очекујемо да стигне ових дана. 
О термину одржавања седнице чланови Изборне комисије ће бити обавештени благовремено. 

Како се  нико више није јављао за реч, рад по овој тачки дневног реда је закључен.

Седница је завршена у 13:30 часова.

Писани материјал је саставни део овог Записника.


ИЗБОРНА КОМИСИЈА
ОПШТИНЕ ЦРНА ТРАВА


                   СЕКРЕТАР                                                                               ПРЕДСЕДНИК
  Александар Николић, дипл. правник                                          Бојан Цекић, дипл. правник

